钦定古今图书集成/理学汇编/文学典/第183卷 > 群书备考 > 《赋》
## 钦定古今图书集成/理学汇编/文学典/第183卷 > 群书备考 > 《赋》

“自《风》《雅》变而赋作”，去古未遥，梗概足述，导源性情，比
兴互用，六义彰矣；谆复贯珠，千言非赘，情理罄矣。规
橅天地，声象万物，体无常式，变化殚矣。四声不局，八
病匪瑕，宫商纵矣。赋也者，篇章之象箸，而歌谣之钟
吕也。灵均而降，作者代起。荀卿穷理立言，因物赋象，
《绛帏》格论，麈尾清言也。宋玉以文纬情，雅奥婉至，多
“风而可绎，楚臣之堂奥也。枚乘、八公、长卿之流，披形
错貌，雕藻极妍而不浮，辞人之轨辙也。若忠愤激昂，
直写胸臆，篇不绘句，句不琢字，贾谊是也。比偶为工新声竞爽，词赋之漫衍，陆、谢、江、鲍之波渐也。大抵赋
擅于楚，昌于西京，丛于东都，沿于魏晋，敝于五代，迨
律赋兴而斩然尽矣。此其概可举者。”自愚意论之，诗
莫病于轻浅，赋莫病于艰深，学步可嗤，效颦增丑，有
能肖心吐理，触吻成文，变合风云，自出机轴，斯足贵
耳。三复《楚辞》，眷恋宗国，九死不忘，至于天问，曾无铨
次，婉恻弥深，此岂有成辙可仿哉？后世诸君子，爱椟
忘珠，极意镂画，无疾而呻，人为掩耳，晚近尤甚。字取
骇目故必艰，文取斗“靡，故必冗。险韵在几，类书充栋，
一经翻阅，可就万言，宁须厕溷置笔砚哉？盖赋体弘
奥，非可取帖括铅椠语比而韵之，以塞白也。然吾欲
以其宏且肆者尽吾才，而不欲借以文吾短；以其古
且奥者宜其体，而不欲因以晦吾意。浮云无心，赋形
为象，吹万成音，不假管弦”，岂非天地间真赋哉！昭代
此道，上掩唐、宋，操觚辈出，采摭富丽，体式古雅，洵足
继汉晋而称雄矣。然亦拟议合辙，沿波为沦耳。尽抉
蹊径，嗣响灵均，尚俟君子